體齋詩爲梁谿馮季求作
作者：敖陶孫
朝代：宋

paragraphs: 口腹不自主，來吟體齋詩。
三肅齋中人，問體安措辭。
體卑語近拘，體高語近欺。
耳目口鼻形，人各師其師。
要之天地間，當以一理推。
馮侯好兄弟，一一清廟姿。
是家好談道，脫略毛與皮。
一堂春愔愔，詩禮相娛嬉。
但媿遠客塵，涴子連理枝。
雖然參自訣，要知不磷緇。
我車得國工，分路有險夷。
君知魯叟聖，妙在物不遺。
當其作春秋，一字如權錘。
越境惜趙盾，斷謂此語非。
俗儒無已心，望道如隔紕。
閉門畫圓方，用世多參差。
千載堪一咍，汝足未及巇。
馮郎顧我笑，坐久鑪煙遲。
黄花粲牆東，青山轉牆西。
吾言亦已費，須君浮一巵。